વિવેક ઘણીવાર અનુરાધાને કહેતો : ‘અનુ, તું આવ્યા પછી તો આ ઘરની રોનક જ ફરી ગઈ છે. જોને, હું ભણતો ત્યારે પિતાજીના નાનકડા પગારને લીધે બહુ ખેંચ ભોગવવી પડતી. જૂની સાઈકલેય ખરીદવાની શક્તિ નહોતી એને બદલે આજે આપણાં નવા નક્કોર સ્કૂટર ઉપર જ્યારે પિતાજીને પાછળ બેસાડીને મંદિરે દર્શન કરવા લઈ જાઉં છું ત્યારે મારી છાતી ગજગજ ઊછળે છે. પણ આ બધું તારે લીધે. તારા વ્યવહારને લીધે, એ તને ખબર છે ? સાચે જ પેલા જ્યોતિષીનું કથન સાચું પડ્યું છે ?’